Om regop te kom ná die lewe se bloedneus | Netwerk24
Deur J.B. Roux 13 Mei 2019 00:00
Lanie van Reenen, bekende ontwerper, gebruik teen alle rede in haar spaargeld om 'n kasteel in Frankryk te koop en, met die hulp van beleggers, in 'n boetiekhotel te omskep. 'n Internasionale geldkrisis veroorsaak die projek se ondergang. 'n Ongeluk laat haar gewese man in 'n koma. Sy moet haarself red en orde in die chaos vind.
In C'est la vie, Van Reenen se outobiografie wat in 2013 verskyn het, vertel sy van haar ervaringe. Dié boek was 'n blitsverkoper. Maar wat het daarná gebeur?
Om uit te vind, lees Net mooi fine. Want dit is wat jy doen nadat jou boek van die winkelrakke gevlieg het: Jy skryf 'n opvolg.
In Net mooi fine vertel Van Reenen van die ewige hotel in Aubusson. Die deurlopende tema is Van Reenen se herinneringe aan die kasteel en haar missie om dit in 'n hotel te omskep; en haar desperate pogings om die plek te verkoop sodat sy iets van haar aanvanklike belegging kan terugkry.
Een voornemende koper ná die ander blaas die aftog. Intussen doen die gebou skade op, van swamme in die houtvloer tot 'n dak wat lek. Haar vennote maak dinge nie makliker nie.
Van Reenen vertel ook van haar sessies op haar sielkundige se bank, die proses om haar eerste boek gepubliseer te kry, haar vriendskap met Merwede van der Merwe, haar egskeiding.
Dit sou maklik wees om Net mooi fine af te skryf as mosterd ná die maal, 'n boek wat slegs bestaansreg het as 'n soort naskrif ná C'est la vie. Maar dié memoire bring vervulling al sou jy nie die voorganger gelees het nie. Dis vermaaklik en onderhoudend, maar nooit selfverheerlikend nie. Die verteller stroop haarself tot op die been, kyk eerlik na haarself. Daar is humor, hartseer en berou. En lewenswaarheid: die waarde van vriendskap, van regop kom en orent bly nadat die lewe jou bloedneus geslaan het.